b'\n_START_ARTICLE_\nTatjana \xc5\xa0ifrer\n_START_SECTION_\n\xc5\xbdivljenje\n_START_PARAGRAPH_\nNjeno \xc5\xa1olanje je prekinila vojna. Leta 1941 je bila izseljena v Kikindo, kjer je pre\xc5\xbeivela vsa vojna leta. Tam je obiskovala ni\xc5\xbejo gimnazijo, leta 1949 pa je maturirala v Ljubljani. \xc5\xa0tudirala je geografijo in leta 1953 diplomirala na tedanji Prirodoslovno matemati\xc4\x8dni fakulteti v Ljubljani. Z diplomsko nalogo \xc2\xbbBistri\xc5\xa1ka ravan \xe2\x80\x93 regionalni pregled\xc2\xab\xc2\xa0je prejela \xc5\xa1tudentsko Pre\xc5\xa1ernovo nagrado. Leta 1954 se je kot asistent za knji\xc5\xbena dela zaposlila na takratnem Geografskem in\xc5\xa1titutu Univerze v Ljubljani. Leta 1957 je opravila strokovni izpit za bibliotekarja. Leta 1970 je postala vi\xc5\xa1ji bibliotekar, pet let kasneje je napredovala v vi\xc5\xa1jega bibliotekarja specialista in leta 1987  v bibliotekarskega svetovalca ter se s tem najvi\xc5\xa1jim bibliotekarskim nazivom leta 1989 upokojila. Umrla je leta 2005, v 75. letu starosti.\n_START_SECTION_\nZdru\xc5\xbeenje geografije z bibliotekarsko stroko\n_START_PARAGRAPH_\nTatjana \xc5\xa0ifrer je bila predana dru\xc5\xbeini in knji\xc5\xbenici. V vsem njenem preintridesetletnem vodenju geografske knji\xc5\xbenice na Filozofski fakulteti v Ljubljani je znala s svojo strokovnostjo in osebnim pristopom povezati geografijo s knji\xc5\xbenico. Njen pedago\xc5\xa1ki dar in prijazen odnos do obiskovalcev in sodelavcev je knji\xc5\xbenico naredil za sredi\xc5\xa1\xc4\x8de geografskega oddelka na fakulteti. _NEWLINE_Bila je prva poklicna bibliotekarka na Filozofski fakulteti v Ljubljani. Knji\xc5\xbenico je pri\xc4\x8dela strokovno urejati \xc5\xbee leta 1954. Uspe\xc5\xa1no je zdru\xc5\xbeila strokovno znanje geografije s sodobnimi na\xc4\x8deli bibliotekarske stroke. Kot dolgoletni strokovni vodja je sprva sama, zadnjih deset let pa ob pomo\xc4\x8di sodelavk, knji\xc5\xbenico uredila kot bibliotekarsko in dokumentalisti\xc4\x8dno sredi\xc5\xa1\xc4\x8de geografije. Njena zasluga je, da ji je uspelo urediti teko\xc4\x8de, a\xc5\xbeurne kataloge, v katerih je zbrano vse bogastvo knji\xc5\xbenice za geografijo. Katalogizirala ni le monografskih publikacij, temve\xc4\x8d je samoiniciativno \xc5\xbee zelo zgodaj pri\xc4\x8dela katalogizirati strokovne \xc4\x8dlanke iz doma\xc4\x8de in tuje geografske periodike ter revij sorodnih ved. Katalo\xc5\xbene listke je po geslih razvrstila v abecedno-imenski katalog ter sistematski katalog. Slednji je urejen po regionalnem principu in tudi po vsebini, to je po sistematiki geografije.\n_START_SECTION_\nDelo\n_START_PARAGRAPH_\nTatjana \xc5\xa0ifrer je posebno pozornost posve\xc4\x8dala informacijski dejavnosti in s tem tudi popularizaciji geografije. Z izdajanjem Biltena novosti geografske knji\xc5\xbenice je \xc5\xa1ir\xc5\xa1i krog geografov doma in v zamejstvu seznanjala z novostmi v knji\xc5\xbenici. Skrbno urejeni katalogi so obiskovalcem omogo\xc4\x8dali enostavno iskanje knji\xc5\xbenega gradiva in prispevkov iz doma\xc4\x8dih in tujih revij. Razvoju geografije so sledila nova izbrana gesla v sistematskem katalogu. Posebno skrb je namenila delu z uporabniki. Seznanjanje \xc5\xa1tudentov prvega letnika geografije s knji\xc5\xbenico in njeno zbirko je bila njena ideja. Naj\xc5\xa1ir\xc5\xa1emu krogu geografov je predstavljala bistvo geografske knji\xc5\xbenice. V geografskih revijah je objavila ve\xc4\x8d kot petin\xc5\xa1tirideset knji\xc5\xbenih ocen in predstavitev knji\xc5\xbenih novosti. Napisala je tri prispevke za radijsko \xc5\xa1olo. Njena bibliografija obsega ve\xc4\x8d kot \xc5\xa1tirideset strokovnih in poljudnih \xc4\x8dlankov z raznih podro\xc4\x8dij geografije. Veliko prispevkov je namenila mladim bralcem in tako popularizirala geografijo med mladino. Posebej velja omeniti njeno bibliografsko delo. Sodelovala je pri nastajanju prvih dveh zvezkov Slovenske geografske bibliografije. Sad dolgoletnega zbiranja gradiva je ve\xc4\x8d kot 300 strani s pribli\xc5\xbeno 2000 bibliografskimi enotami obsegajo\xc4\x8da Bibliografija del o industrijski geografiji SFR Jugoslavije. Sodelovala je tudi pri visoko\xc5\xa1olskem u\xc4\x8dbeniku Uvod v geografijo, za katerega je pripravila obse\xc5\xbeen pregled doma\xc4\x8de in tuje geografske literature._NEWLINE_Potrebno je poudariti tudi njeno dosledno delo v Knji\xc5\xbeni\xc4\x8dni komisiji na Filozofski fakulteti, ki ji je predsedovala dve leti. Aktivno je delovala tudi v Sekciji za univerzitetne knji\xc5\xbenice Zveze bibliotekarskih dru\xc5\xa1tev Slovenije._NEWLINE_S svojim strokovnim, vestnim in marljivim delom je ustvarila sodobno knji\xc5\xbenico in pustila neizbrisljiv pe\xc4\x8dat na podro\xc4\x8dju knji\xc5\xbeni\xc4\x8dne dejavnosti na fakulteti. Bila je predana delu in dru\xc5\xbeini.'